b'\n_START_ARTICLE_\nHomo antecessor\n_START_SECTION_\nFysik\n_START_PARAGRAPH_\nEn voksen Homo antecessor var omkring 1,6-1,8 meter h\xc3\xb8j. En voksen han vejede omkring 90 kg. Hjernen var noget mindre end hos det moderne menneske. Sandsynligvis var de noget mere robuste end Homo heidelbergensis. _NEWLINE_If\xc3\xb8lge Juan Luis Arsuaga kan Homo antecessor have v\xc3\xa6ret h\xc3\xb8jreh\xc3\xa5ndet, et tr\xc3\xa6k som skiller arten fra andre aber. Arsuaga mener videre, at artens h\xc3\xb8reevne var tilsvarede vores, hvilket f\xc3\xa5r ham til at tro, at Homo antecessor anvendte et symbolsk sprog og var i besiddelse af fornuft.\n_START_SECTION_\nFund\n_START_PARAGRAPH_\nFossiler af Homo antecessor er fundet i Spanien. Desuden er spor efter arten fundet i England:\n_START_SECTION_\nGran Dolina\n_START_PARAGRAPH_\nArk\xc3\xa6ologen Eudald Carbonell i Roura fra Tarragona og pal\xc3\xa6ontologen Juan Luis Arsuaga Ferreras fra Madrid har i 1994 \xe2\x80\x93 1995 i Gran Dolina i det nordlige Spanien fundet mere end 80 knogledele fra 6 individer. I omr\xc3\xa5det blev der ogs\xc3\xa5 fundet omkring 300 dyreknogler og 200 stenredskaber. Redskaberne inkluderer en kniv hugget ud med en sten. Alle fundene er mindst 780.000 \xc3\xa5r gamle. De bedst bevarede knogler er en k\xc3\xa6be og en pandeknogle fra den samme 10-11-\xc3\xa5rige dreng.\n_START_SECTION_\nAtapuerca\n_START_PARAGRAPH_\nSierra de Atapuerca ligger \xc3\xb8st for Burgos; der er fundet op til flere levn efter tidlige homininer, op til 1 million \xc3\xa5r gamle, deriblandt Homo antecessor.\n_START_SECTION_\nNorfolk\n_START_PARAGRAPH_\nDer er ikke fundet levn efter Homo antecessor i England, men derimod 78 forarbejdede flinteredskaber i Happisburgh i n\xc3\xa6rheden af Norwich, i et omr\xc3\xa5de, hvor der samtidig levede mammut, hy\xc3\xa6ner og n\xc3\xa6sehorn.  Forskerne mener, at redskaberne mest sandsynligt har v\xc3\xa6ret fremstillet af Homo antecessor, som p\xc3\xa5 engelsk kaldes Pioneer Man (= Pioner-mennesket),  og kan v\xc3\xa6re ankommet til England for omkring 950.000 \xc3\xa5r siden. Det betyder, at disse tidligere "engl\xc3\xa6ndere" kan have v\xc3\xa6ret blandt de f\xc3\xb8rste mennesker, der holdt varmen ved at anvende ild og kl\xc3\xa6de sig i skind.  P\xc3\xa5 den tid fandtes Den engelske kanal ikke; de tidlige mennesker kunne spadsere til England, som dengang var landfast med kontinentet.  Man t\xc3\xa6nker sig, at de slog sig ned ved mundingen af Themsen, som dengang befandt sig i Norfolk._NEWLINE_De \xc3\xa6ldste menneskelige rester fundet i Storbritannien, l\xc3\xa5 i en grusgrav ved Chichester, og menes at stamme fra arten Homo heidelbergensis.'